ועדת הכספים, כנסת 24, פרוטוקול מספר 330, 2022-10-23 10:30

אלכס קושניר: בוקר טוב, אנחנו פותחים את ישיבת הוועדה בנושא תקציב ועדת הבחירות המרכזית לכנסת ה-25, לשנת 2022.

שלומית ארליך: את התקציב השוטף לשנת 2022 אישרנו פה בנובמבר 2021 ע"ס 45 מיליון שקלים.

שלומית ארליך: הוא לא משתקף פה אבל אורלי תסביר את ההבדל.

אלכס קושניר: בבקשה, מנכ"לית הוועדה.

אורלי עדס: נכון, כשבתקציב כנסת 24 התקציב השוטף עמד על כ-19-20 מיליון שקל.

אורלי עדס: קודם כל, אדוני היושב-ראש, אני מבקשת להתנצל על האיחור בהגשת התקציב לאישור הוועדה.

אורלי עדס: לצערי, לוחות הזמנים, עם החגים וחופשות הקיץ, לא אפשרו לנו לעבוד, נאלצנו להקדים פעולות, כולנו היינו שם, לכן קוצר הזמן.

אלכס קושניר: לכן רצינו שהבחירות תהיינה ב-8 בנובמבר ולא ב-1 בנובמבר.

אורלי עדס: אבל לא הלך.

אורלי עדס: אני לא אלאה אותך בפרטים של מה שאנחנו עוברים בגלל תקופות החגים אבל אנחנו עדיין מגשרים על הפערים.

יצחק פינדרוס: פעם ראשונה שנתנו לוועדת הבחירות 120 יום להיערך לבחירות ולא 83 יום.

יצחק פינדרוס: נתנו עודף של 35 יום, כולל חגים.

אורלי עדס: ומה יצא ב-35 ימים?

אורלי עדס: חודש חגים, חודש חופשות קיץ.

אורלי עדס: לתשומת לבכם, חברי הכנסת, אחרי הבחירות חקיקה, התאריך המקורי של בחירות בכלל הוא בדיוק התאריך הזה.

אורלי עדס: פעם ראשונה אחרי 35 שנים שהבחירות מתקיימות במועד החוקי, בתקופה של התאריך העברי, חודש חשוון.

אורלי עדס: זאת אומרת שאם יום אחד הבחירות במדינת ישראל יהיו במועדן זה תמיד יהיה אחרי החגים ותמיד ניתקל בקשיי ההיערכות שבאו לפתחנו.

אורלי עדס: לכן הארכנו לכם מועדים וקיצרנו לנו כל הזמן.

אורלי עדס: הצעת התקציב לבחירות לכנסת ה-25 עומדת על 538,308,000 ש"ח והיא לא כוללת את התקציב לפעילות השוטפת של ועדת הבחירות, שכפי שאמרה היועצת המשפטית, התקציב הזה כבר אושר.

יצחק פינדרוס: כמה הוא?

אורלי עדס: 45 מיליון שקל.

אורלי עדס: זה היה לשנה השוטפת 2022.

אורלי עדס: לכן יש כאן

אורלי עדס: הפחתות למשל - - -

יצחק פינדרוס: שם אני זוכר שהיה גידול משמעותי מאוד.

אורלי עדס: משמעותי מאוד בגלל פעילות הוועדה.

אורלי עדס: לכן ציינתי שבתקציב בחירות 24 החלק היחסי של התקציב השוטף עמד על כ-19 מיליון שקל ולא 45 מיליון שקל.

אורלי עדס: התקציב בבחירות כנסת 24 בסך הכול היה 674,616,000 - - -

שלומית ארליך: אורלי, אם את יכולה תתייחסי בבקשה לנוסח המתוקן ששלחתם הבוקר ותגידי מהם השינויים.

אורלי עדס: כן, תכף.

אורלי עדס: קודם אציג את הסך הכול ואז אומר את השינויים.

אורלי עדס: זה היה סך כל התקציב לעומת 538 המיליונים.

אורלי עדס: הפער הגדול נובע מתקצוב קורונה מאוד גדול בפעם הקודמת.

אורלי עדס: היה חוסר ודאות מאוד גדול וגם היינו בשיא נגיף הדלתא.

אורלי עדס: תקצוב הקורונה היה 237 מיליון שקל, לעומת כרגע 23,263,000.

אורלי עדס: זאת אומרת שאילו הבחירות כעת היו נערכות ללא קורונה זה היה פחות 23 מיליון שקלים.

אורלי עדס: בנוסח ששלחנו אליכם לפני מספר ימים היו טעויות.

אורלי עדס: עלינו על הטעויות רק אתמול בערב לצערי.

אורלי עדס: לא היו שינויים בסך הכול אבל קובץ האקסל משך לנו לא נכון נתונים אז אני אומר את התיקונים: בטבלה בעמוד 3, בטור הראשון – תקציב 2021 בחירות 24 ללא קורונה – הסכום צריך להיות 26,939,000 ולא 21,0794,000; בטור שאחריו באותה שורה, במקום 53,701,000 – 53,746,000; שורה מתחת, סעיף 101, הכנות לקראת הבחירות, במקום 101,229,000 זה צריך להיות 115,330,000; שורה מתחת, סעיף 102, שכר עובדי ועדת הבחירות, אמור להיות 90,955,000 במקום 73,521,000; שתי שורות לאחר מכן, סעיף 104, שכר לעובדי יום הבחירות, שלושת הטורים האחרונים: בטור האחרון של סך כל הצעת תקציב בחירות 25, במקום 152,540 זה צריך להיות 152,565.

אורלי עדס: שני טורים לפני כן, במקום 148,721,000, 148,746,000; בשורה של סעיף 105, פרישת עובדים, במקום 0 צריך להיות 100.

אורלי עדס: בשורה לאחר מכן, פרויקטים מיוחדים, בטור הראשון, במקום 0 – 2,000; בשורה של הרזרבה, 120, צריך להופיע בשלושת הטורים הראשונים 0-0-0.

אורלי עדס: הסיבה לכך היא שבמקור כן היו – זה מה שאישרה מליאת ועדת הבחירות המרכזית – 20 מיליון שקל רזרבה בהתאם להנחיות האוצר, 3% שמתוקצבים כרזרבה כללית, אבל כאשר ועדת הכספים דנה בהצעת התקציב של הוועדה, נוכח הגידול הגדול שהיה בתקציב הוועדה לאור הוצאות הקורונה, החליטו להוריד את הרזרבה הזו, את 20 מיליוני השקלים בבחירות הקודמות.

אורלי עדס: לכן הסך הכל בשורה למטה הוא כדלהלן: תקציב בחירות 2021 ללא קורונה – 444,026 במקום 417,567; תקציב 2021, בחירות 24, תוספת קורונה – סך הכול 230,590,000 במקום 237,463.

אורלי עדס: סך הכול תקציב 2021, בחירות 24 – 674,616,000 במקום 694,854,000.

אורלי עדס: זה מה שאושר.

אורלי עדס: השורה האחרונה, סך כל הצעת תקציב בחירות 25– 538,308 במקום 538,282.

אלכס קושניר: בכנסת 24, הצעת התקציב הזאת כללה את התקציב השוטף של 19 מיליון שקל, נכון?

אורלי עדס: נכון.

אלכס קושניר: והתקציב לכנסת ה-25 לא כולל את התקציב השוטף שאושר?

אורלי עדס: נכון, שאושר בנובמבר.

יצחק פינדרוס: זאת אומרת שאנחנו מדברים על גידול של כמעט 150 מיליון שקל.

יצחק פינדרוס: אם אני מנטרל את הקורונה גידול של 130 מיליון שקל.

אורלי עדס: לא.

אורלי עדס: למה?

יצחק פינדרוס: אם אני לוקח 444, אני מגיע ל-538, שלא כולל 40 מיליון שקל.

יצחק פינדרוס: 440 כולל את ה-40 מיליון שקל.

אורלי עדס: זה דווקא לטובת הבחירות הקודמות, 136 מיליון שקל פער.

יצחק פינדרוס: אני מדבר בלי הקורונה.

אלכס קושניר: החישוב הנכון הוא להוריד מ-444 את 19 מיליוני השקלים שהיו בשוטף ואז אתה מגיע ל-425 בערך.

אלכס קושניר: אז אתה משווה בין 425 ל-515, כך שהפער הוא בערך 90 מיליון.

יצחק פינדרוס: לא.

יצחק פינדרוס: יש עוד משהו אחד קטן של עוד 30 שקל.

אלכס קושניר: אבל זו פעילות שוטפת.

אורלי עדס: בפעילות השוטפת כבר נדונה כאן התוספת ולכן זה עוד 25 מיליון שקל לעומת שנה קודמת.

יצחק פינדרוס: כשאתה מוסיף גם לפעילות השוטפת וגם למערכת הבחירות עוד 100 מיליון שקל צריך הסבר מה קרה.

אורלי עדס: השוטף כבר אושר ונתנו הסברים.

אלכס קושניר: עכשיו בואו נתמקד במה קרה בין 24 ל-25, ואנחנו משווים תפוח לתפוח, זאת אומרת תקציב בחירות לתקציב בחירות, שזה אומר 425 אל מול 515.

אלכס קושניר: הוצאות קורונה לצורך העניין שמים בצד.

אורלי עדס: רק כמה הקדמות.

אורלי עדס: אני אציין שהצעת התקציב הזו נדונה בכל הפורומים של ועדת הבחירות המרכזית, החל מוועדת הכספים, שכוללת נציגים של מספר סיעות - - -

יצחק פינדרוס: השמועות אומרות שהוועדה מאוד מוטרדת מפרסום על זיופי בחירות, שלא קיימים –אז בשביל מה צריך כסף בכלל אם זה לא קיים?

יצחק פינדרוס: אם אין זיופי בחירות אז לא צריך כל כך הרבה כסף.

אורלי עדס: מוטרדים מסוגיות רבות, לא רק מזה.

אורלי עדס: התקציב הנוכחי שאנחנו דנים בו כולל הרבה מאוד כסף שמיועד בדיוק למעטפת ההגנה לטוהר הבחירות שמורחבת מדי מערכת בחירות כדי למנוע אירועים.

יצחק פינדרוס: בתקשורת פורסם שיש כאילו מישהו שרוצה להגיד שיש בעיה בטוהר הבחירות ואין, והכל בסדר.

אורלי עדס: אנחנו עושים בוועדת הבחירות את כל מה שאפשר כדי למנוע אירועים של פגיעה בטוהר הבחירות ואני חושבת שבמערכות הבחירות זה הוכיח את עצמו בהחלט לאור האירועים שהיו, ומה שהיה נחשף וטופל בו במקום.

אורלי עדס: אדוני יודע את זה ממערכות בחירות קודמות.

יצחק פינדרוס: הטיפול הזה היה בתוך ה-400.

אורלי עדס: נכון וזה רק מורחב כל הזמן.

יצחק פינדרוס: אני רוצה להבין.

יצחק פינדרוס: אם המערכת הבסיסית גדלה והייתה החלטה של ועדת כספים זה בסדר גמור, כך היה צריך להיות.

יצחק פינדרוס: צריך בסוף להבין את הגידול של 100 מיליון השקלים האלה.

אלכס קושניר: בגלל זה אני רוצה לעבור על הסעיפים.

יצחק פינדרוס: צריך להבין את הקונספט.

אלכס קושניר: תבין את זה מתוך הסעיפים.

אלכס קושניר: ברגע שתבין היכן הגידול נחשוב האם זה הגיוני או לא.

אורלי עדס: הסעיפים לפי שורות: סעיף 100, סעיף הוצאות תפעול וארגון, שכולל את כל ההוצאות שכרוכות בארגון וטיפול הבחירות, בין היתר כולל את כל שירותי המינהלה מהכנסת, כאשר כאן אנחנו מתקצבים גם את שכר המאבטחים, שכר הסדרנים וכו', שמאבטחים את כל מבצעי ועדת הבחירות.

אורלי עדס: כאן אנחנו מרחיבים תמיד את היריעה.

אורלי עדס: גם בהעסקה הזו היה גידול.

אורלי עדס: שכירת והחזקת מבנים לוועדות האזוריות ולוועדות הקלפי – אנחנו שוכרים לכל תקופת הבחירות, הפעם זה למעלה מ-3.5 חודשים לעומת קצת פחות מ-3 חודשים בעבר, לכן יש גידול גם בשכירות הזו ל-26 אתרים - - -

יצחק פינדרוס: הבנת?

יצחק פינדרוס: אם היית עושה עד ה-8 בנובמבר היה עולה לך יותר כסף.

אורלי עדס: לכן יש פה 26 אתרים שאנחנו שוכרים להם מבנים.

אורלי עדס: כמו שיש מחוזות למשרד הפנים אבל הם קבועים ויש זמן לאתר מבנים, להתקין את התשתיות, לעשות את הכול בעלויות אחרות, אנחנו נדרשים להקמה תוך 10 ימים של 26 מחוזות, ועדות אזוריות וועדות משנה, לאתר מבנים, להתקין את כל תשתיות המחשוב, תשתיות התקשורת.

אורלי עדס: הייתה הרחבה משמעותית מבחינתנו בדרישות התקשורת והתשתית כי זה כרוך גם בסוגיית הגנת הסייבר.

אורלי עדס: הכול מאוד מאוד הורחב.

אורלי עדס: אנחנו עושים את ההתקנות האלה בכל רחבי הארץ.

אורלי עדס: כמובן שכאשר עושים פעילות מרגע לרגע העלויות הן בהתאם, מבחינת הספקים ומבחינת הצעות המחיר שאנחנו מקבלים.

אורלי עדס: הוספנו ועדה אזורית, את ועדת כרמיאל.

אורלי עדס: פיצלנו את ועדת עכו לשתיים ולכן נוסף עוד אתר.

אורלי עדס: את כל 26 האתרים האלה אנחנו שוכרים - - -

יצחק פינדרוס: יש עלויות שכר דירה שעלו?

אורלי עדס: כן.

יצחק פינדרוס: אני ראיתי ששר האוצר אומר שלא עלה שכר הדירה, שזו פנטזיה.

אורלי עדס: אז נא להפנות את השאלה לשר האוצר.

אורלי עדס: הייתה עלייה, דרך אגב, כמעט בכל המרכיבים, לרבות הובלות.

אלכס קושניר: אורלי, אם אני נכנס לשורות אני רואה שהגידול המשמעותי ביותר, של 7 מיליון כמעט, היה בהוצאות שמירה וביטחון.

אלכס קושניר: זה האירוע הגדול.

אורלי עדס: נכון.

אורלי עדס: אנחנו הרחבנו את היריעה של האבטחה שלנו.

אורלי עדס: היו שינויים גם במחירי האבטחה מבחירות קודמות לעכשיו.

אורלי עדס: המכרז הקודם שלנו היה מכרז ישן.

אורלי עדס: היו עליות גם בהובלות, גם הוצאות שמירה ואבטחה.

אורלי עדס: הגדלנו גם את שעות האבטחה.

אורלי עדס: לדוגמה, כשאנחנו מקימים עוד ועדה אזורית יש תוספת שעות שמירה גם לוועדה האזורית הזו.

אורלי עדס: כשמנהל הביטחון שלנו אומר שצריך להרחיב את ההגנה על ועדה מסוימת ולהעלות את שעות האבטחה – זה משתנה, זה לא זהה בכל מערכת בחירות - - -

אלכס קושניר: אבל, אורלי, זה פי שלושה.

אורלי עדס: למה פי שלושה?

יצחק פינדרוס: הוצאות שמירה וביטחון עלה מ-5 מיליון ל-11 מיליון.

אלכס קושניר: זה גידול מטורף.

יעל אליאב: הגידול הגדול היה בכנסת 24.

יעל אליאב: אנחנו תקצבנו אותו בכ-7 מיליון שקל ובפועל הגידול הגדול היה אז.

יצחק פינדרוס: נכון.

יצחק פינדרוס: בפועל הוציאו 10.5.

יצחק פינדרוס: הגידול הוא מיליון שקל בסוף.

יצחק פינדרוס: הביצוע של 2021 היה 10.6 מיליון.

אלכס קושניר: הבנתי.

אורלי עדס: אני מדגישה שכל אתר משליך על כל הסעיפים בתקציב הזה.

אורלי עדס: גם על הוצאות שמירה ואבטחה.

אורלי עדס: יש לנו כאן הוצאות של המרכז המבצעי הלוגיסטי.

אורלי עדס: ככל שהפעילות גדלה גם ההוצאות גדלות.

אורלי עדס: ארגון בקרה ותוכניות עבודה – פה יש גידול, יש כאן פער.

אורלי עדס: פה מתוקצב כל מרכז המידע שאנחנו מעמידים לטובת הציבור, מרכז מוקד טלפוני שמשרת את הציבור במשך 4 חודשים.

אורלי עדס: היה גידול כאן.

אורלי עדס: זה היה 3.5 מיליון שקל, עלה ל-4.8.

אורלי עדס: העברנו לכאן גם את סעיף משל"ט ועדת הבחירות שהיה מתוקצב בסעיף 635, כ-800,000-900,000 שקל שהועברו לכאן.

אורלי עדס: זה מסביר חלק מהסכומים.

אורלי עדס: זה היה סעיף 100.

אורלי עדס: סעיף 101 – כלל הסכומים הנדרשים להכנות לקראת הבחירות.

אורלי עדס: כאן יש את כל ההכנות וההצבעה בנציגויות ישראל בחו"ל.

אורלי עדס: קיימנו את ההצבעה הזו בסוף השבוע האחרון, ביום חמישי.

אורלי עדס: אנחנו שולחים את כל החומר לנציגויות באמצעות משרד החוץ.

אורלי עדס: אגב, הערה מקדימה: כ-108 מיליון שקלים מתוך תקציב הוועדה כאן לא שייך לוועדת הבחירות, הוא מתוקצב בעבור פעילות של גופים שונים שמתוקצבים כאן חלקם, בסעיף 101, ובהם משטרת ישראל.

אלכס קושניר: בסעיף 132, הביצוע בפועל בפעם הקודמת היה 373 מיליון שקל, עכשיו התקציב 908.

אלכס קושניר: אתם כבר עשיתם את זה, הנציגויות כבר הצביעו, אז יש לכם כבר הערכה של ביצוע בפועל?

אורלי עדס: לא, זה היה רק ביום חמישי.

אורלי עדס: עוד לא קיבלנו את החשבונות - - -

אלכס קושניר: אני מבין, אבל יש תקציב פי שלושה אל מול הביצוע.

אורלי עדס: לפי דרישת משרד החוץ.

יעל אליאב: עלויות השילוח עלו מאוד.

אורלי עדס: הכול תלוי בדרישת משרד החוץ.

אלכס קושניר: הם שמים לכם דרישת תשלום על השולחן וזהו?

אורלי עדס: לא.

אורלי עדס: אנחנו אומרים להם לעשות לנו הערכה כמה צפויה לעלות ההוצאה של משרד החוץ בעבור הבחירות בחו"ל.

אורלי עדס: הם אומרים: מיליון שקל, זה מה שאנחנו מתקצבים.

אורלי עדס: בפועל, הביצוע יכול להיות גם הרבה פחות כשהם מגישים לנו את החשבונות, וזה גם מה שקרה בפעם הקודמת.

אורלי עדס: הפעם הם הגישו בערך מיליון שקל, אנחנו עדיין לא יודעים על מה הם יחייבו אותנו, כי אנחנו משלמים על שכר עובדי משרד החוץ שעובדים שעות נוספות בעבור הוועדה לנושא הזה, עבור השילוחים.

אלכס קושניר: בסדר, הלאה.

יצחק פינדרוס: השביתה של עובדי משרד החוץ השפיעה?

אורלי עדס: לא.

אורלי עדס: הם רצו להשפיע, שר החוץ והמנכ"ל פעלו במישור הזה והודות להם זה לא קרה.

אורלי עדס: היה צו מיוחד.

אורלי עדס: הייתה פניה ליו"ר ועדת הבחירות ויושב-ראש הוועדה הוציא צו מניעה לפעילות הזו במסגרת הפרעה לבחירות.

אלכס קושניר: בסעיף ההסברה אני רואה ירידה.

אורלי עדס: בהסברה ירדנו כי פעם קודמת עשינו הסברה מאוד-מאוד מסיבית על הקורונה, הורדנו את זה.

אורלי עדס: גם הפעם – מי שכבר התחיל לעקוב – התחלנו את קמפיין ההסברה.

אורלי עדס: יש כרגע באוויר 3 קמפיינים: קמפיין לעידוד הצבעה, קמפיין קורונה וקמפיין טוהר בחירות, וצפוי לעלות קמפיין נוסף של פייק ניוז.

יצחק פינדרוס: עידוד הסברה הוא מגזרי או כללי?

אורלי עדס: בקמפיין הכללי מעורבות כל הדמויות שמייצגות את החברה הישראלית.

אורלי עדס: אנחנו גם עושים מגזרית.

אורלי עדס: לשאלתך, אני מניחה, יש תקציב גם לפרסום במגזר החרדי, תקציב פרסום במגזר הערבי, הרוסי.

אורלי עדס: הכול לפי קמפיינים כללים וגם מגזריים.

אורלי עדס: אנחנו פועלים באמצעות הלפ"מ בכלל המגזרים.

אלכס קושניר: 234, הוצאות ע"י משטרה ושב"ס – יש פה עליה משמעותית אל מול הביצוע.

אלכס קושניר: זו גם הדרישה שלהם?

אורלי עדס: תקציב משטרת ישראל מתוקצב בתוך תקציב ועדת הבחירות, כאשר בפעם הקודמת ההערכה שלהם הייתה נמוכה יותר בכ-5 מיליון שקלים ובפועל הם הוציאו פחות.

אורלי עדס: הפעם הם ביקשו הערכות של 26,560,000.

אורלי עדס: אני אזכיר שמשטרת ישראל, בתקציב הזה, בין היתר, בנוסף לכל הפול של שוטרי משטרת ישראל שפועלים ביום הבחירות, נותנת מעטפת הגנה נוספת באמצעות מאבטחים שהיא שוכרת מכלל חברות האבטחה במדינת ישראל.

אורלי עדס: היריעה הזו מורחבת מדי מערכת בחירות.

אורלי עדס: כרגע הדרישה התקציבית שלהם עומדת על 26,560,000.

אורלי עדס: אנחנו מתחשבנים איתם לאחר הבחירות.

אורלי עדס: ככל שהם לא יממשו את כל הסכום יישאר עודף בסעיף.

אורלי עדס: זה מה שקורה בדרך כלל בפועל אבל אנחנו מתקצבים לפי הערכות שלהם.

אורלי עדס: בפועל אנחנו בודקים אחר כך את ההתחשבנות אתם.

אלכס קושניר: בסעיף הבא אני רואה שירדתם משמעותית, בהוצאות המחשוב.

אלכס קושניר: למה?

אורלי עדס: נכון, כי יש פרויקטים שלצערי, בגלל העובדה שפרק הזמן שחלף ממערכת הבחירות הקודמת למערכת הנוכחית לא איפשר לנו להתקדם איתם - - -

אלכס קושניר: דווקא חבל.

אורלי עדס: נכון, מאוד חבל, כי היינו בעיצומם, היינו באמצע השדרוגים.

אורלי עדס: הפיתוחים והאפיונים של מערכות ממוחשבות אורכים זמן, לא ניתן לעלות מערכת באמצע הפיתוח בלי כל הבדיקות הנדרשות וזה מה שהיה קורה - - -

אלכס קושניר: אז עצרתם את העבודה על המערכות האלה?

אורלי עדס: עצרנו חלק מהדברים, למשל מערכת שפעלה RFID בפעם הקודמת ודרשה שיפור ושדרוג כי היה פיילוט.

אורלי עדס: באמצע השדרוגים ראינו שמבחינת לוחות הזמנים לא נוכל להספיק לערוך לה את כל הבדיקות הנדרשות.

אלכס קושניר: אבל בפעילות השוטפת אתם ממשיכים.

אורלי עדס: ברור.

אורלי עדס: אנחנו נחזור.

אורלי עדס: רצינו גם לבחון פנקס בוחרים ממוחשב שתוקצב בפעילות השוטפת ואי אפשר היה להתקדם אתו.

אורלי עדס: נדרשנו לעשות סדר עדיפות לפרויקטים שאנחנו מקדמים ופרויקטים שאנחנו עוצרים.

אורלי עדס: הפרויקטים של המחשוב גם משתנים, הם לא אותו דבר בכל מערכת בחירות.

אורלי עדס: בבחירות הקודמות היו פרויקטים גדולים שהעלות שלהם הייתה מאוד גבוהה, עלות הפרויקטים החדשים יותר נמוכה.

אורלי עדס: לכן תמיד אני אומרת שלא ניתן להשוות אחד לאחד בין מערכת בחירות לשנייה כי הפרויקטים שונים לחלוטין וזו הדוגמה הכי טובה.

אורלי עדס: סעיף 102, סעיף שכר, כולל את שכר כל עובדי תקופת הבחירות, שהוא בערך 20% מהתקציב הכללי, תקציב שכולל את שכרם של 1,150 עובדים שמועסקים בוועדה המרכזית, ב-20 ועדות אזוריות ו-6 ועדות משנה, ובמרכז הלוגיסטי שלנו שבו מועסקים עוד עובדים בעיקר בהעסקה לפי שעות.

אורלי עדס: יש לנו שתי מתכונות העסקה: העסקה בתקנים והעסקה לפי שעות.

אלכס קושניר: יש פה העלאות שכר.

אורלי עדס: יש כאן עדכוני שכר.

אלכס קושניר: אין פה השלכות על עובדי הוועדה השוטפים?

אורלי עדס: לא.

אורלי עדס: שכר העובדים בתקופה השוטפת אושר בתקציב השוטף ולכן העלות של השכר שלהם לתקופה השוטפת ירד מכאן.

אורלי עדס: כאן התקציב הוא רק ל-4 חודשי בחירות ועוד קצת, כי חלק מהאגפים נשארים לעבוד בסגירת הפעילות, כמו חשבות, משאבי אנוש והמרכז הלוגיסטי שעובדים עוד כמה חודשים לסגירת כל הפעילות.

אורלי עדס: הפעם, לעומת פעמים קודמות, השכר חושב לפי 4 חודשים ולא 3 חודשים.

אורלי עדס: יש לזה משמעויות.

אורלי עדס: יש כאן תוספת של 23.5 תקנים למטה המנהלי שפועל כאן בכנסת ועוד נוכח הגידול בעבודה ונוכח הפקת לקחים על איך צריכה לראות העבודה בוועדה המרכזית.

תמר בנתורה: לגבי העניין הזה, מדובר בתוספת לתקופת הבחירות, אין הוספה של תקנים קבועים.

אורלי עדס: נכון, הכול רק לתקופת הבחירות.

אורלי עדס: הם נכנסים לתקן של תקופת הבחירות שיחול גם בבחירות הבאות אבל זה לא לתקופה השוטפת.

אורלי עדס: אנחנו מתפזרים אחרי הבחירות, נחזור להיות 37 תקנים קטנים מכווצים של כ-45 עובדים.

אורלי עדס: זו רק תקינה של תקופת בחירות.

תמר בנתורה: בתקופת הבחירות כיום כמה יש?

אורלי עדס: יש בדברי ההסבר את כל הפירוט.

אורלי עדס: במטה הוועדה המרכזית יש 193 תקנים, יותר עובדים כי לא כולם במשרות מלאות.

אורלי עדס: זה כולל את 23 התקנים שביקשנו תוספת כאן ועוד 22 תקנים של עובדי השירותים בכנסת, שהם עובדי האחזקה והשירותים שמתפעלים את פעילות הוועדה בהתאם לדרישות הכנסת.

אורלי עדס: יש כאן הוצאות שכרם של 246 עובדים שמועסקים ב-186 תקנים ב-20 הוועדות האזוריות ועוד שכרם של 200 מדריכים שאנחנו מפעילים בכל רחבי הארץ שעושים למעלה מ-2,500 כנסי הדרכה לכל בעלי התפקידים ומכשירים את כל עשרות-אלפי עובדי יום הבחירות.

אורלי עדס: כאן כלול גם שכר של 599 עובדים לפי שעות שמועסקים בוועדות האזוריות, בממ"ל ובוועדה המרכזית, וזה כולל כ-225,000 שעות עבודה.

אורלי עדס: כפי שאמרתי, יש לנו שתי מתכונות העסקה.

אורלי עדס: זה תחשיבי השכר בסעיף 102.

אורלי עדס: סעיף 103 זה סעיף שכולל את הפעולות ביום הבחירות.

אורלי עדס: זה סעיף שלא שייך בכלל לוועדת הבחירות והוא לא הוצאה ישירה של ועדת הבחירות כגוף.

אורלי עדס: מדובר כאן בכ-75 מיליון שקלים שמיועדים לתשלום לחברי ועדות הקלפי, נציגי הסיעות של הכנסת בוועדות הקלפי.

אורלי עדס: יש לנו כ-38,000 תקנים לחברי ועדות קלפי.

אורלי עדס: ברוב המקרים מעסיקות הסיעות את העובדים בשתי משמרות, לכן מדובר בכ-70,000 עובדים.

אורלי עדס: אנחנו מתקצבים את הכסף הזה כאן.

אורלי עדס: הם מקבלים שכר של כ-2,008 שקלים על כל היום.

אורלי עדס: אנחנו מתקצבים את זה אצלנו, מעבירים את הכסף לסיעות, מפקחים על ביצוע הכסף הזה באמצעות דוחות שונים שאנחנו מבקשים לקבל מהסיעות על התשלום.

אורלי עדס: זה המרכיב העיקרי.

אורלי עדס: יש כאן את מרכיב היסעי הבוחרים.

אורלי עדס: לפי החוק ועדת הבחירות מסיעה - - -

יצחק פינדרוס: פרויקט פיקוח טוהר הבחירות והקלפיות הסתיים?

אורלי עדס: לא, תכף אני אגיע אליו.

אורלי עדס: כאן ירדו המצלמות גם.

יצחק פינדרוס: ירד פה מ-22 - - -

אורלי עדס: נכון, משמעותית.

אורלי עדס: בגלל שבפעם הקודמת רכשנו בסעיף הזה 11,000 מצלמות לוועדות הקלפי שישמשו את כל מפקחי טוהר הבחירות.

יצחק פינדרוס: אבל מספר המפקחים נשאר אותו מספר?

אורלי עדס: ועדת הבחירות עושה פרויקט של מפקחי טוהר הבחירות, שזה אגב השאלה על זיופים וכו'.

אורלי עדס: הפרויקט הזה עבר בעצם התפתחות משמעותית החל מהבחירות לכנסת ה-22.

אורלי עדס: בבחירות לכנסת ה-22 התחלנו אותו עם 3,000 מפקחים ו-2,000 מצלמות.

אורלי עדס: עלינו בבחירות לכנסת ה-23 ל-5,000 מפקחים ו-5,000 מצלמות.

אורלי עדס: בבחירות האחרונות היו מפקחי טוהר בחירות בכל ועדת קלפי, ככל שהצלחנו לגייס את המפקחים הללו, שנשאו על גופם מצלמה.

אורלי עדס: היו למעלה מ-13,500 ועדות קלפי, היו כמעט בכולם, למעט כמה מאות קלפיות שבהן לא התייצבו המפקחים בפועל ביום הבחירות, ורכשנו עבורם מצלמות.

אורלי עדס: לכן הסעיף הזה משמעותית ירד כי כבר רכשנו את המצלמות, הן אצלנו.

יצחק פינדרוס: אז הולך להיות 13,000?

אורלי עדס: לא, כי יש פחות קלפיות הפעם.

אורלי עדס: יש 12,630 קלפיות סך הכול.

יצחק פינדרוס: למה ירד מספר הקלפיות?

אורלי עדס: מכיוון שפעם קודמת הייתה קורונה, הפחתנו את מספר הבוחרים בכל קלפי רגילה לעד 650, הפעם הפחתנו לעד 700.

אורלי עדס: גם היו יותר קלפיות קורונה.

אורלי עדס: לכן ירד המספר.

אורלי עדס: בסעיף של הפרויקט הזה נשארו כל הדברים הנלווים.

אורלי עדס: אנחנו צריכים לרכוש להם תגים, אפודים.

יצחק פינדרוס: כמה מפקחים נשארו לך?

אורלי עדס: לכל ועדת קלפי רגילה יהיו מפקחים.

יצחק פינדרוס: שזה אומר 13,000?

אורלי עדס: לא, לא כמספר הקלפיות הרגילות.

אורלי עדס: יש 11,707 קלפיות רגילות, ועוד יהיו בקלפיות בבתי אבות, דיור מוגן ומקבצי דיור.

אורלי עדס: בהתאם להחלטת מנהל הוועדה האזורית לא יהיה באופן גורף בכולם, הוא יחליט איפה צריך להציב, אם בכלל.

אורלי עדס: זה המספר שיוצב.

אורלי עדס: ושוב, הכול ככל שנצליח לגייס את כל העובדים.

אורלי עדס: נכון להיום הצלחנו לגייס - - -

יצחק פינדרוס: אני מחדד את השאלה שלי, היא פשוטה מאוד: כשאת מתקצבת פה, לכמה עובדים את מתקצבת?

אורלי עדס: אני לא מתקצבת בסעיף הזה, זה בסעיף הבא.

אורלי עדס: תקצבנו את תשלום שכרם של כ-13,490 מפקחי טוהר בחירות שיוצבו בכל הקלפיות שציינתי, כולל רזרבות וכולל ראשי צוותים שיהיו בוועדות, בסעיף השכר בנפרד.

אלכס קושניר: אז אם כבר אנחנו ב-104, בסעיף 334 יש פער.

אורלי עדס: שכר המזכירים עלה לפי החלטת מליאת ועדת הבחירות המרכזית נוכח הדרישות ממזכיר ועדת הקלפי.

אורלי עדס: העובדה שמדובר ביום השבתון, הדרישות בהליך המיון שלו וההכשרה שלו – אנחנו כל הזמן עולים, זה אגב גם חלק מהתודעה והחידודים שנדרשים למזכירים לצורך הבטחת טוהר הבחירות בקלפיות – הביאו לכך שהשכר עלה מ-2,280 לאחר עדכון ל-2,868 שקלים למזכיר בקלפי שמתבצעת בה ספירה.

אורלי עדס: מזכיר שיעבוד בקלפי ללא ספירה, שכרו יהיה יותר נמוך כי השעות שלו הן נמוכות יותר.

אורלי עדס: כמו כן, עודכן כאן השכר של אבות הבית.

אורלי עדס: השכר הבסיסי של עובדי אבות הבית שמועסקים בכל הריכוזים עמד על 634 שקלים לכל יום הבחירות שהוא יום שבתון והם עובדים עד לשעות הלילה הקטנות – כי הם צריכים להחזיר את המבנים ואת הריכוזים לפעילות ליום הלימודים שלאחר מכן – ל-1000 שקלים.

אורלי עדס: זה לקבוצה מסוימת של אבות הבית.

אורלי עדס: אלה העדכונים.

אורלי עדס: כל השכר של כל עובדי יום הבחירות עודכן לפי עליית המדדים ב-6.2% לפי חוקת השכר של הוועדה.

אורלי עדס: זה כלול בסעיף הזה.

אורלי עדס: כפי שאתם רואים, כ-40% מתקציב ועדת הבחירות כולל את שכרם של חברי ועדות הקלפי ועובדי שבוע הבחירות.

אורלי עדס: זה המרכיב העיקרי בתקציב הוועדה.

אורלי עדס: זה עיקר ההסברים, אם יש שאלות נוספות, בבקשה.

אלכס קושניר: רזרבה?

אורלי עדס: רזרבה אנחנו מתקצבים 3%.

אלכס קושניר: אנחנו נמצאים כבר עוד שנייה בחירות.

אורלי עדס: נכון.

אורלי עדס: אני מזכירה שהתקציב הזה לא נעשה לפני שבוע, לוקח זמן לבצע אותו, הוא לוקח את כל היריעה הרחבה.

אורלי עדס: מתוקצבים 3% רזרבה באמצעות ההנחיות של אגף התקציבים באוצר.

אורלי עדס: המשרדים, להבנתי, מתקצבים 3%, מחלקים את זה בכל סעיף, אנחנו עושים את זה בסעיף כללי.

אורלי עדס: בדרך כלל אנחנו לא עושים בו שימוש אבל לא יודעים מה יקרה.

אלכס קושניר: בפעם הקודמת הרזרבה הייתה אפס.

אורלי עדס: פעם קודמת ביקשנו אותה כמו תמיד.

אורלי עדס: נוכח הגידול המשמעותי שהיה בתקציב בגלל הקורונה הוחלט בוועדה לצמצם ולהוריד את הרזרבה.

אורלי עדס: אנחנו מבקשים מאדוני שזה לא יהפוך לדבר שבשגרה כי אנחנו לא יכולים לדעת מה יקרה בבוא היום.

אלכס קושניר: אגף תקציבים, מה יש לכם להגיד על הרזרבה?

ידידיה גרינוולד: אני ברשותך אתייחס לכמה נקודות.

ידידיה גרינוולד: דבר ראשון, מיד עם היציאה לבחירות לכנסת ה-25 הועברו באופן מידי 282 מיליון שקל לוועדה לצורך היערכות ראשונית.

אלכס קושניר: לא כזה מיד, היה פה דיון לא פשוט על זה.

ידידיה גרינוולד: בסדר גמור, אבל זה כן הועבר מיד בסמוך ליציאה לבחירות.

ידידיה גרינוולד: התקציב שמובא לוועדה עכשיו הוא בעצם התקציב המלא של ועדת הבחירות, השלמה לאותם 282 מיליון.

ידידיה גרינוולד: התקציב הזה מובא 9 ימים לפני קיום הבחירות.

ידידיה גרינוולד: יש לנו פה אתגר די משמעותי כי בפועל זה די מקשה על היכולת לערוך שינויים מהותיים בתקציב שהוועדה מגישה.

אורלי עדס: קרוב לוודאי שצפיתם שיהיה תקציב לפחות של 500 מיליון שקל ויותר.

אורלי עדס: גם שאלתם אותי ואמרתי לכם את זה מלכתחילה, לפני כמה חודשים.

אורלי עדס: נדמה לי שאפילו אמרתי לכם שהוא צפוי להיות 560 אז ידעתם להיערך לזה מראש.

ידידיה גרינוולד: זו הנקודה השנייה שרציתי לומר.

ידידיה גרינוולד: אנחנו, במשרד האוצר, כמובן לא גורמי המקצוע שדנים או מאשרים את פרטי התקציב, יש בזה סמכות בלעדית לוועדה, אבל כן נרצה לציין שאנחנו רואים גידול מאוד משמעותי בתקציב של הוועדה.

ידידיה גרינוולד: אם אני הולך לבחירות לכנסת ה-21 שהיו בשנת 2019, תקציב הבחירות לכנסת באותה שנה עמד על 283 מיליון שקל, היום אנחנו מדברים על תקציב של 515 מיליון שקל.

ידידיה גרינוולד: אנחנו מדברים פה על גידול של 82%.

ידידיה גרינוולד: אם אני הולך לבחירות הקודמות, בחירות לכנסת ה-24, ושוב אני מנקה את הקורונה, אנחנו מדברים על גידול של 70 מיליון שקל, פלוס אותו גידול בתקציב השוטף של הוועדה, כשהגידולים המשמעותיים הם 34% בהוצאות תפעול וארגון, עוד 19% בשכר עובדי ועדת הבחירות ו-22% בשכר עובדי יום בחירות.

ידידיה גרינוולד: הנקודה האחרונה שאני רוצה להתייחס אליה זה מה שמנכ"לית הוועדה הזכירה בנוגע לתקציב הרזרבה.

ידידיה גרינוולד: ההנחיה של אגף תקציבים ובדרך כלל כשעושים תקציב רזרבה זה אחרי אישור התקציב.

ידידיה גרינוולד: זאת אומרת, אם החליטו שמשרד "איקס" מקבל מיליארד ש"ח, מתוך אותו תקציב לוקחים 3%.

ידידיה גרינוולד: ה-3% הם לא מעבר, לא on top, זה מתוך התקציב.

ידידיה גרינוולד: יש איזושהי הנחה שהתקציב שנקבע למשרד הספציפי לא ימומש במלואו ולכן נלקחת מתוכו רזרבה שעד כמה שצריך להשתמש בו בהמשך השנה משתמשים בו.

ידידיה גרינוולד: אנחנו היום עומדים, כמו שהזכרתי בהתחלה, 9 ימים לפני מועד הבחירות, אנחנו לא רואים את הצורך בלהקצות רזרבה מעבר לתקציב שהוועדה כבר בחנה וראתה שאלו יהיו העלויות שלה ואנחנו ממש כבר לקראת הבחירות עצמן.

ידידיה גרינוולד: אנחנו לא רואים צורך באישור של 3% תקציב מעבר, אז ודאי שזו לא ההנחיה שלנו לעשות את הדבר הזה.

אורלי עדס: ממש.

אורלי עדס: כל שנה התקציב של ועדת הבחירות מוגש עם הרזרבה.

אורלי עדס: רפרנט שלכם היה יושב מולי בכל שנה ומנחה לגבי ה-3% הללו.

אורלי עדס: אם אתם רוצים אנחנו יכולים לעשות את זה אחרת – לקחת את סך כל ה-3%, לחלק אותם לכל הסעיפים ולהכניס בכל סעיף רזרבה ואז זה ייכנס כך.

אורלי עדס: זו פשוט אותה גברת בשינוי אדרת.

אורלי עדס: אתה היית בדיונים קודמים, בתקציבים קודמים שזה בדיוק היה כך, לא אמרת שזה צריך להיות אחרת.

אלכס קושניר: אורלי, עזבי, אל תיקחי אותי לפרוצדורה, אני רק רוצה להבין האם קיים צורך אמיתי ברזרבה הזו מבחינתכם.

אלכס קושניר: עזבי את אגף התקציבים במקרה הזה.

אלכס קושניר: ידידיה צודק לגבי משרדי הממשלה.

אלכס קושניר: זה פועל בדיוק כפי שהוא הסביר.

אורלי עדס: אז חבל שהם לא מנחים גם אותנו כך.

אלכס קושניר: אני רק רוצה להבין האם באמת ב-9 הימים שלפני מועד הבחירות הרזרבה הזאת נחוצה לכם.

אורלי עדס: קודם כל, ועדת הבחירות, כפי שאדוני יודע, כל שנה נוהגת להחזיר עודפים.

אורלי עדס: אנחנו נוהגים במשורה בכספים שמוקצים לנו.

אורלי עדס: החזרנו גם בפעם הקודמת 110 מיליון שקל.

אורלי עדס: התחייבנו שנחזיר והחזרנו.

אורלי עדס: ככל שאנחנו לא משתמשים בכסף אנחנו מחזירים במועד כדי שגם אגף התקציבים ייעד את זה למשרדים אחרים.

אורלי עדס: כרגע לשאלתך: אחד, אני לא חושבת שנכון יהיה להפוך את זה כדבר שבשגרה שהרזרבה לא תאושר לוועדת הבחירות.

אלכס קושניר: אני לא שם.

אורלי עדס: תראה, אדוני, אני לא יודעת לומר מה יהיה.

אורלי עדס: היו אירועים בעבר שבשבוע שלפני הבחירות היה מבצע בדרום ומבצע בצפון במקביל למערכת הבחירות.

אורלי עדס: יש לזה השלכות גם עלינו כי יכול להיות אנחנו צריכים לתגבר.

אורלי עדס: חלילה, אני לא יודעת מה יקרה פתאום, אירוע משמעותי של סייבר למשל שידרוש משהו שלא תוקצב.

אורלי עדס: אנחנו באמת לא יודעים.

אורלי עדס: ככל שאנחנו לא נעשה שימוש, ברור שהכסף הזה חוזר.

אורלי עדס: לכן אני מבקשת, אדוני, כי באמת גם בחישובים שלנו, כפי שראית, של התקציב, אנחנו נהגנו בזהירות בכספים.

אורלי עדס: אני חייבת להתייחס להשוואה שעשה כאן אגף התקציבים לבחירות לכנסת 21.

אורלי עדס: אני מוכרחה לומר, זה כמו שאני אשווה את התקציב של אגף התקציבים לפני 16 שנה לעומת התקציב השנתי הנוכחי.

אורלי עדס: נמצא בוודאי פער של כמה מאות אחוזים כי במונחי זמן של בחירות מאז הבחירות לכנסת ה-21 עברנו 16 שנים.

אורלי עדס: זו המשמעות של תקציב בחירות מבחינת התפתחות תהליכי העבודה, התפתחות מספר הקלפיות, שום נתון לא דומה לשום דבר ולכן ההשוואה הזו לא משמעותית.

אורלי עדס: זה כמו שתשווה עכשיו את תקציב משרד הבריאות ותגיד להם שיחזרו לתקציב שנת 2019 כשלא הייתה קורונה בעולם.

אורלי עדס: זה כנראה היה כמה מאות או מיליארדים פחות שהתלוו לתקציב השנתי הקבוע שלהם.

אורלי עדס: זה בדיוק אותו דבר כי יש פרויקטים שלא היו ב-2021 וקיימים היום, העיקרי שבהם הוא פרויקט טוהר הבחירות.

אורלי עדס: רק העלות של מפקחי טוהר הבחירות ומזכיר שני בקלפי היא כ-70 מיליון שקלים לפרויקט.

אורלי עדס: זה כבר נותן לך הסבר על סעיף 1.

אורלי עדס: אני יכולה עוד לתת עוד עשרות רבות, כשכל סעיף כזה הוא בעשרות מיליוני שקלים.

ידידיה גרינוולד: אני יכול רק להתייחס לנקודה האחרונה?

אלכס קושניר: לא, קיבלתי תשובות לכל השאלות שרציתי לשאול.

אלכס קושניר: אני מבקש לאשר את תקציב וועדת בחירות כפי שהוגש ע"י הוועדה.

תמר בנתורה: אנחנו צריכים גם לאשר את שני סעיפים.

תמר בנתורה: תוכלי בבקשה להקריא אותם?

אורלי עדס: אלה שני סעיפים שמלווים את תקציב הוועדה מזה שנים ומופיעים במכתב שלכם.

אורלי עדס: 1.

אורלי עדס: "יושב-ראש ועדת הבחירות המרכזית לכנסת רשאי להעביר כל סכום של הוצאה מתוכנית אחת לתוכנית אחרת בתקציב ועדת הבחירות המרכזית לכנסת או לתוכנית חדשה שתיווסף לתקציב הוועדה ובלבד שהוא לא יישנה בדרך זו תוכנית בסכום העולה על הסכום שנקבע מפעם לפעם לעניין סעיף 11(א) לחוק יסודות התקציב, התשמ"ה-1985, ועל 15% מהתוכנית המקורית, אלא באישורה המוקדם של ועדת הכספים של הכנסת".

אורלי עדס: 2.

אורלי עדס: "נותר סכום עודף בתקציב הוועדה לשנת הכספים 2022, רשאי יושב-ראש הוועדה בהודעה לוועדת הכספים של הכנסת להתיר את השימוש באותו סכום לתקציב הבחירות לכנסת ה-25 לתוכנית שבה נכלל או לתוכנית אחרת שבאותו תקציב.

אורלי עדס: הותר שימוש בסכום עודף כאמור, התווסף הסכום לתקציב של הבחירות לכנסת ה-25 בהתאמה כאילו היה חלק ממנו.

אורלי עדס: זה דומה, אגב, להרשאות שיש גם למשרד מבקר המדינה וזה בהתאמה אליהם, שאנחנו המקבילים אליהם.

דין ליבנה: זה כמו שיש בחוק יסודות התקציב לשר האוצר לגבי תקציב המדינה.

תמר בנתורה: נכון, אבל גם בתקציבים של שנים קודמות העברה הייתה לשנה העוקבת.

אורלי עדס: את לא רוצה שאני אעביר את זה לתקציב השוטף ל-45, שאם יישאר לי כאן עודף אני אעביר מתוכנית לתוכנית לשנה השוטפת.

תמר בנתורה: זה ממילא לא.

תמר בנתורה: אתה רוצה להתייחס?

דין ליבנה: בדרך כלל הבחירות היו בתחילת השנה והיינו צריכים להעביר עודפים משנה שעברה לשנה הבאה כדי שנוכל להשלים פרויקטים.

דין ליבנה: פה אין לנו שנה הבאה.

דין ליבנה: למעשה, גם התקציב השוטף וגם התקציב של הבחירות הם באותה שנה.

דין ליבנה: אם יש לי עכשיו פרויקט שהתחיל בשנה השוטפת ואני צריך לשלם אותו עכשיו, אני אצטרך להעביר מהשנה השוטפת לעכשיו.

אורלי עדס: זה חריג שיש את שניהם באותה שנה.

תמר בנתורה: מה המשמעות של זה כפי שזה כתוב כרגע?

דין ליבנה: זה אומר שאנחנו יכולים להעביר מהתקציב השוטף שאושר לפעילות השוטפת כי יש לנו למשל מערכת מחשוב בפיתוח שנצטרך לשלם אותם בנובמבר.

אלכס קושניר: אתה מערבבים פה קצת כי אתם מדברים פה על תקציב לשנה שוטפת של שנת 22 ואתם מבקשים להתיר לכם להשתמש במסגרת תקציב בחירות 25.

דין ליבנה: להעביר עודף, אם יש לנו עודף, בתקציב שנת 2022 השוטף אבל אנחנו צריכים לעשות בו שימוש עכשיו, נגיד עוד חודשיים כשנצטרך לשלם.

אלכס קושניר: אבל איך זה קשור?

אלכס קושניר: יש שני תקציבים נפרדים, יש תקציב שוטף ויש תקציב בחירות ואתם מחברים פה בין שני דברים, למה?

דין ליבנה: כי אנחנו צריכים להמשיך להוציא.

יעל אליאב: זה כך היה בכל מערכת בחירות.

אלכס קושניר: לא, בכל מערכת בחירות זה היה משנה לשנה.

יעל אליאב: אבל גם עכשיו.

יעל אליאב: נובמבר-דצמבר זה שנה שוטפת.

יעל אליאב: אני חוזרת במידה רבה לשנה שוטפת, הבחירות הסתיימו, אני משלמת אותן אבל אני כבר לא מתחייבת עליהן.

אלכס קושניר: אנחנו מאשרים פה כרגע תקציב לבחירות ובסעיף הזה את מבקשת להתייחס לתקציב שוטף, איך זה קשור?

דין ליבנה: בגלל ששני התקציבים באופן חריג נפלו באותה שנה ואנחנו יכולים להוציא את שניהם - - -

אלכס קושניר: לא, אין דבר כזה שני תקציבים שנפלו כי כל שנה יש לך תקציב שוטף וכל שנה לצערי יש גם בחירות.

אורלי עדס: לא, לא.

אורלי עדס: זו פעם ראשונה שאישרו לנו שני תקציבים באותה שנה.

אורלי עדס: תמיד יצא, אני לא יודעת איך, שכשהקדימו את הבחירות צריך היה לאשר גם את התקציב השוטף לשנה הבאה, ולכן תמיד התקציב של הבחירות כלל את התקציב השוטף.

אורלי עדס: אם תלך אחורה זה תמיד כלל יחד.

אורלי עדס: פעם ראשונה קרה למיטב זכרוני ב-2022 שאישרנו את התקציב השוטף לשנת 2022, את 45 מיליוני שקלים אישרנו בנובמבר שעבר, ואז פתאום פרצו בחירות ובאנו לבקש רק בחירות.

אורלי עדס: איכשהו תמיד שכשבי

אורלי עדס: קשנו תקציב בחירות – נגיד כשלא היה תקציב למדינה שנתיים – הוא כלל גם את השוטף.

אלכס קושניר: אני לא מבין.

אלכס קושניר: לגבי תקציב עודפים – יש תהליך סדור בהעברת תקציב עודפים.

דין ליבנה: בדרך כלל תקציב הבחירות והתקציב השוטף היו מאושרים ביחד ואז היינו מאפשרים להעביר עודפים שנה שעברה לעודפים של השנה כשזה בחלוקה שוטף ובחירות בהתאמה.

דין ליבנה: הפעם, בגלל שגם תקציב הבחירות וגם תקציב השנה השוטפת יאושרו בנפרד, ככל שיאושר בעוד דקה, אז אנחנו לא באמת צריכים את זה.

דין ליבנה: הפעם באופן חריג אני חושב שלא צריכים את זה.

אלכס קושניר: אז אתם לא צריכים את הסעיף השני?

דין ליבנה: נכון.

אלכס קושניר: אנחנו מצביעים ללא הסעיף השני.

אורלי עדס: אוקיי, ואם נמצא ששגינו אז נודיע.

אלכס קושניר: הצעת תקציב ועדת הבחירות המרכזית לכנסת לבחירות לכנסת ה-25 לשנת 2022, כפי שהוצגה על ידי הוועדה.

אלכס קושניר: מי בעד?

אלכס קושניר: בעד – פה אחד

אלכס קושניר: פה אחד.

אלכס קושניר: התקציב אושר.

אלכס קושניר: בהצלחה.

אלכס קושניר: תודה, הישיבה נעולה.